答賀中道燈夕見詒
作者：韓維
朝代：宋

paragraphs: 春風揭屋沙激窗，兀然孤坐如植杠。
酒昏兩眸澀不視，案上書策徒摐摐。
獨待高篇恣哦咏，頓覺精銳還軀腔。
前時官家不禁夜，九衢艷艷燒明釭。
綵山插天衆樂振，游人肩摩車轂撞。
君於此時守經籍，直欲行業純不尨。
想初嘉句落紙際，筆下衮衮來長江。
我今散懶世味薄，惟於靜者心爲降。
江翁蕭閑梅老淡，文字酬酢交矛鏦。
恨無奇麗與鬥角，日策疲馬參其雙。
能來相從不憚數，與子賦詩傾酒缸。